הישג ענק ומרגש לספורט הישראלי. לראשונה זכה ג'ודוקא גבר במדליית זהב באליפות העולם. שגיא מוקי, המתחרה במשקל עד 81 ק"ג, זכה היום (ד') במקום הראשון בתחרות המתקיימת באולם "ניופן בודוקאן" בטוקיו, לאחר שניצח בגמר את אלוף אירופה הבלגי מתיאס קאסה.

מוקי השיג איפון חמישי בשישה קרבות כשנותרו דקה ו-21 שניות לסיום הקרב ובכה כשהשופט הכריז עליו כמנצח. מאוחר יותר עלה ליציע והתחבק עם הישראלים שהגיעו לעודד אותו. כעבור מספר דקות, כשדגל ישראל הונף ו"התקווה" נוגנה באולם, שר מוקי את ההמנון כשעמד על ראש הפודיום.

שגיא מוקי עם מדליית הזהב (צילום: אורן אהרוני)

חמישה איפונים ויום קרבות מושלם. שגיא מוקי (צילום: getty images)

שגיא מוקי חוגג ניצחון בגמר (צילום: רויטרס)

שגיא מוקי ומאמנו אורן סמדג'ה (צילום: אורן אהרוני)

שגיא מוקי חוגג ניצחון בחצי הגמר (צילום: אורן אהרוני)

מוקי, המתחרה במשקל עד 81 ק"ג, ניצח בחצי הגמר את המצרי מוחמד עבדלאל, אשר סירב ללחוץ את ידו ועזב את המזרן בהפגנתיות. מוקי עלה ליתרון של ווזארי כשנותרו שתי דקות לסיום הקרב. מאוחר יותר הוא ספג שני עונשים, אבל הצליח לשמור על יתרונו עד הסיום.

עבדלאל סירב ללחוץ את ידו של הישראלי ועזב את המזרן, בזמן ששגיא סימן באצבעו לאות מחאה על מעשהו של יריבו. המצרי הפסיד מאוחר יותר בקרב על הארד מול הקנדי אנטואן ולואה פורטייה.

עבדלאל מסרב ללחוץ את ידו של מוקי (צילום: אורן אהרוני)

מוקי בקרב מול זולוייב (צילום: אורן אהרוני)

קאסה ניצח בחצי הגמר את האיראני סעיד מולאי, שמאוחר יותר הפסיד גם בקרב על מדליית הארד לגאורגי לוקה מסוראדזה ונמנע ממפגש טעון פוליטית עם מוקי על הפודיום.

מולאי, האלוף היוצא, נחשב למועמד לזכייה, אבל עלה עם תחבושת על ראשו ונוצח. באתר האיראני "איסנא" התעלמו מכך שמולאי אמור היה לפגוש את מוקי במקרה של ניצחון, וכתבו: "הוא הפסיד בגלל יכולת חלשה".

האיראני מולאי בקרב מול הבלגי קאסה (צילום: אורן אהרוני)

יום קרבות מושלם

בקרב הראשון של היום הוא ניצח את רוסלן מושייב הקזחי באיפון תוך 39 שניות. בכך הוא השיג נקמה ביריב שניצח אותו במפגש האחרון ביניהם בגראנד פרי בודפשט.

לאחר מכן עלה מוקי לשלב שמינית הגמר כאשר ניצח באיפון את ההונגרי אטילה אונגברי. הוא השיג ווזארי דקה ו-35 שניות מפתיחת הקרב. שם ניצח הישראלי באיפון את הקזחי ולדימיר זולוייב. ברבע הגמר רשם מוקי איפון רביעי רצוף כשניצח את האוזבקי שרופידין בולטבוייב.

שגיא מוקי בקרב נגד אטילה אונגברי (צילום: אורן אהרוני)

שגיא מוקי מול מושייב (צילום: אורן אהרוני)

עידוד ישראלי ביציע (צילום: אורן אהרוני)

מוקי מול אונגברי. השיג ווזארי ואיפון (צילום: אורן אהרוני)

שגיא מוקי מול בולטבוייב (צילום: אורן אהרוני)